《同寄题康州陈生连理木》
宋代·刘敞

幽人吉素履，佳瑞应精诚。萧萧衡门下，珍木为之荣。

连理出高干，交阴庇前庭。顾恐俗未知，天方表其闳。

太邱往千岁，慈孝复腾声。谁言报施远，有若昼夜明。

世悲上留田，吾慕董生行。作诗寄南州，且以慰父兄。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。